Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 30/13/7712	Svidník, 27.5.2013
EEČ : 2-60-46-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v  presne nezistenom čase od 18.15 hod. dňa 17.01.2013 do 05.20 hod. dňa 18.01.2013 po predchádzajúcej vzájomnej dohode s XXXXX a XXXXX vyhli plech oplotenia objektu potravín Karmen s.r.o. na Dukelskej ulici č. 77 v Giraltovciach, okr. Svidník, na to v prístavbe budovy vypáčili mrežu a okno na kancelárii vedúcej predajne potravín, vnikli do kancelárie, odkiaľ odcudzili kovový trezor o  rozmeroch 50x50x50 cm, ktorý bližšie nezisteným spôsobom vytrhli zo streny, kde sa nachádzala finančná hotovosť vo výške cca 950,- eur, stravné lístky spoločností Vaša stravovacia, DOXX, Chec de Janeur, Gastro pass, Ticket a taktiež odcudzili presne nezistený počet kartónov cigariet značiek LM, Pall Mall, Golden Gate, Camel a Petra, čím spoločnosti Karmen s.r.o., Dukelská 77 XXXXX spôsobili škodu odcudzením vecí vo výške cca 2 000,- eur a poškodením oplotenia a okna ďalšiu škodu vo výške 30,- eur, 

lebo je nepochybné, že skutok nespáchal obvinený

Odôvodnenie:
	Uznesením Obvodného oddelenia Policajného zboru v Giraltviach číslo ORP-24/GE-SK-2013 zo dňa 18.01.2013 bolo  podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX, XXXXX a XXXXX pre prečin krádeže podľa § 212 ods. 2 písm. a/ Tr. zák., spáchaný spolupáchateľstvom podľa § 20 Tr. zák., ktorého sa mali dopustiť na skutkovom základe uvádzanom vo výrokovej časti. V priebehu prípravného konania bola právna kvalifikácia skutku u obvinených XXXXX a XXXXX zmenená a vec bola odovzdaná vyšetrovateľovi Okresného riaditeľstva Policajného zboru, odboru kriminálnej polície vo Svidníku, ktorý vyšetrovanie vykonal pod číslom ORP-23/OVK-SK-2013.
	Obvinený XXXXX spáchanie skutku kladeného mu za vinu poprel a uviedol, že bol iba požiadaný XXXXX o odvoz, nakoľko menovaný mal požité alkoholické nápoje a nemohol šoférovať. O žiadnej trestnej činnosti nemal vedomosť.
	Túto obhajobu obvineného XXXXX potvrdili ostatní dvaja obvinení XXXXX a XXXXX, ktorí sa k trestnej činnosti priznali a zároveň zhodne vypovedali, že vlámanie do objektu potravín firmy Karmen na Dukelskej ulici v Giraltovciach vykonali oni dvaja ešte dňa 17.01.2013. Nasledujúceho dňa sa rozhodli na miesto činu vrátiť, aby zahladili prípadné stopy a zároveň chceli zobrať odcudzené cigarety, ktoré schovali v lese blízko motorestu. Pretože boli pod vplyvom alkoholu, požiadali XXXXX, aby ich odviezol, pričom pravý cieľ cesty mu neoznámili, povedali mu, že idú za dievčatami.
	Vykonané znalecké dokazovania Kriminalistického a expertízneho ústavu Policajného zboru v Košiciach zamerané na porovnanie stôp na odevných zvrškoch a obuvi obvinených so stopami zaistenými na mieste činu potvrdilo, že na mieste činu boli prítomní obvinení XXXXX a XXXXX. V prípade obvineného XXXXX žiadna zhoda stôp zistená nebola. 
	Podľa § 215 ods. 1 písm. c/ Tr. por. prokurátor zastaví trestné stíhanie, ak je nepochybné, že skutok nespáchal obvinený.
	Pretože v danom prípade výsledky vykonaného vyšetrovania preukázali, že obvinený XXXXX sa na spáchaní skutku, pre ktorý mu bolo vznesené  obvinenie nezúčastnil, boli splnené  zákonné podmienky pre postup podľa citovaného ustanovenia a preto bolo potrebné rozhodnúť vo veci tak, ako sa uvádza vo výroku uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ernest Hošík
prokurátor